টেলিভিশনের পরদায় অনেককে মৃতের অভিনয় করতে দেখেছিল আট বছরের বালিকাটি। নির্যাতনকারীর হাত থেকে বাঁচার জন্য এবার সেই অভিনয় করল সে নিজেই! 
কিরারি এলাকার বাসিন্দা ওই নাবালিকা একটি স্কুলের তৃতীয় শ্রেণির ছাত্রী। বাবা একটি বেসরকারি সংস্থার কর্মী। মা গৃহবধূ। তাঁদের সাত মাসের আরেকটি কন্যাসন্তান রয়েছে। মেয়েটির বাবার বয়ান অনুযায়ী, গত রবিবার রাতে বাড়ির বাইরে দাদার সঙ্গে শুয়ে ছিল তাদের বড় মেয়ে। রাত দেড়টার সময়ে মেয়েটির মুখ বেঁধে তাকে সেখান থেকে তুলে নিয়ে যায় এক নাবালক। এলাকার সিসিটিভি ফুটেজে সেই ছবি ধরাও পড়েছে। এরপর একটি নির্জন স্থানে বালিকাটিকে নিয়ে গিয়ে ধর্ষণ করে অভিযুক্ত। 
ওই নাবালিকা তার বাবা-মাকে জানিয়েছে যে, মুখ বাঁধা থাকায় সে চিৎকার করতে পারেনি। তার ধারণা হয়েছিল যে নির্যাতনের পর ছেলেটি তাকে মেরে ফেলবে। তাই সে মরে যাওয়ার ভান করে পড়ে থাকে। মেয়েটি সত্যিই মরে গিয়েছে কি না, তা পরখ করে দেখতে গায়ে চিমটিও কাটে নির্যাতনকারী। তাতেও নড়াচড়া করেনি ছোট্ট মেয়েটি।
এতেই ভয় পেয়ে যায় ওই নাবালক। মেয়েটি মরে গেছে ভেবে সে সেখান থেকে পালিয়ে যায়। সেই সময়েই বাড়ির দিকে দৌড় লাগায় মেয়েটি। তা দেখতে পেয়ে তাকে তাড়াও করে অভিযুক্ত। কিন্তু পথে হোঁচট খেয়ে পড়ে যায়। সেই সুযোগে বাড়ি ফিরে যায় মেয়েটি।
বাড়ি ফিরে প্রথমে বাবা-মাকে ধর্ষণের কথা জানায়নি একরত্তি ওই মেয়ে। তার বাবার কথায়, ‘‘আমার স্ত্রী হঠাৎই বিছানায় রক্তের দাগ দেখতে পান। তার আগে আমার মেয়ে তলপেট এবং যৌনাঙ্গে ব্যথা হচ্ছে বলে জানিয়েছিল। ফলে আমরা স্বভাবতই ভয় পেয়ে যাই। এরপরই মেয়ে আমাদের কাছে সবকিছু খুলে বলে। জানায় ও মরার ভান করে পড়ে থেকে নিজেকে বাঁচিয়েছে।’’ গতকাল অভিযুক্তকে গ্রেফতার করা হয়েছে। বালিকাটি হাসপাতালে।
এর আগে দুষ্কৃতীদের ভয় দেখাতে অদ্ভুত রাস্তা নিয়েছিল দিল্লিরই এক নাবালিকা। কয়েকজন ব্যক্তি পিছু নিচ্ছে দেখে অস্বাভাবিক আচরণ করতে শুরু করেছিল সেই কিশোরী। ফলে ভয় পেয়ে দুষ্কৃতীরা পালিয়ে যায়। পরে ওই নাবালিকার এক বন্ধু ফেসবুকে এ নিয়ে লেখালিখি করায় ঘটনার কথা জানাজানি হয়। 
প্রসঙ্গত, গত সপ্তাহে দক্ষিণ-পূর্ব দিল্লির পুলপ্রহ্লাদপুর এলাকায় যৌন নির্যাতন চালানো হয়েছিল ১৩ বছরের এক নাবালিকার উপরে। পরে রেলস্টেশনের কাছে মেয়েটির মৃতদেহ পাওয়া যায়।